CELEX: 32018D0661
Language: et
Date: 2018-04-26 00:00:00
Title: Komisjoni rakendusotsus (EL) 2018/661, 26. aprill 2018, millega muudetakse rakendusotsust (EL) 2015/750 (sagedusala 1452 – 1492 MHz ühtlustamise kohta maapealsete süsteemide jaoks, millega on võimalik pakkuda elektroonilise side teenuseid Euroopa Liidus) seoses selle laiendamisega ühtlustatud sagedusaladele 1427 – 1452 MHz ja 1492 – 1517 MHz (teatavaks tehtud numbri C(2018) 2286 all) (EMPs kohaldatav tekst )

30.4.2018   
            
            
               ET
            
            
               Euroopa Liidu Teataja
            
            
               L 110/127
            
         KOMISJONI RAKENDUSOTSUS (EL) 2018/661,
   26. aprill 2018,
   millega muudetakse rakendusotsust (EL) 2015/750 (sagedusala 1 452 – 1 492 MHz ühtlustamise kohta maapealsete süsteemide jaoks, millega on võimalik pakkuda elektroonilise side teenuseid Euroopa Liidus) seoses selle laiendamisega ühtlustatud sagedusaladele 1 427 – 1 452 MHz ja 1 492 – 1 517 MHz
   
      
         (teatavaks tehtud numbri C(2018) 2286 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (edaspidi „raadiospektrit käsitlev otsus“), (1) eriti selle artikli 4 lõiget 3,
   ning arvestades järgmist:
   
               (1)
            
            
               Euroopa Parlamendi ja nõukogu otsusega nr 243/2012/EL (2) on kehtestatud mitmeaastane raadiospektripoliitika programm, millega seatakse eesmärgiks teha spektrikasutuse andmiku põhjal 2015. aastaks kindlaks vähemalt 1 200 MHz spekter, mis sobib traadita lairiba teenusteks liidus.
            
         
               (2)
            
            
               Oma 20. veebruari 2013. aasta arvamuses Euroopa ees seisvate probleemide lahendamise kohta seoses traadita lairiba kasvava raadiospektrivajadusega (3) soovitas raadiospektripoliitika töörühm (edaspidi „RSP töörühm“) hinnata sagedusala 1 427 – 1 452 MHz seoses võimalusega kasutada seda pärast 2015. aastat traadita lairibaühenduse jaoks sagedusala 1 452 – 1 492 MHz laiendusena. Lisaks sellele juhtis RSP töörühm tähelepanu probleemidele seoses sagedusalade 1 427 – 1 452 MHz ja 1 492 – 1 518 MHz võimaliku eraldamisega traadita lairibale tulenevalt nende praegusest kasutamisest sõjalistel eesmärkidel ja maapealsete paiksete traadita ühenduse teenuste osutamiseks. RSP töörühm tegi ettepaneku, et sõltuvalt 2015. aasta ülemaailmse raadiosidekonverentsi tulemustest vaetaks sagedusala 1 492 – 1 518 MHz kasutamist täiendavalt.
            
         
               (3)
            
            
               Ülemaailmne raadiosidekonverents määras sagedusalad 1 427 – 1 452 MHz ja 1 492 – 1 518 MHz rahvusvahelise mobiilside jaoks kogu maailmas. Rahvusvahelise Telekommunikatsiooni Liidu 1. regioonis, kuhu kuulub ka Euroopa Liit, on kõnealused sagedusalad või nende osad kaaseelisõiguse põhimõttel eraldatud mobiilside (välja arvatud liikuv lennuside), paikse side ja Maalt kosmosesse suunal kosmosejaamade juhtimise teenistuse jaoks. Lisaks sellele on mõned liikmesriigid eraldanud sagedusala 1 452 – 1 518 MHz programmitootmise ja erisündmuste edastamise jaoks.
            
         
               (4)
            
            
               Komisjon andis 15. märtsil 2017 vastavalt raadiospektrit käsitleva otsuse artikli 4 lõikele 2 Euroopa Postside- ja Telekommunikatsiooniadministratsioonide Konverentsile (edaspidi „CEPT“) volitused ühtlustatud tehniliste tingimuste väljatöötamiseks sagedusvahemiku 1,5 GHz täiendavates sagedusalades (1 427 – 1 452 MHz ja 1 492 – 1 518 MHz), et edendada nende kasutamist maapealsete traadita elektroonilise lairibaside teenuste osutamisel liidus.
            
         
               (5)
            
            
               Vastavalt saadud volitustele esitas CEPT 16. novembril 2017 aruande nr 65, (4) milles tehakse ettepanek sagedusalades 1 427 – 1 452 MHz ja 1 492 – 1 517 MHz olevate, ainult allalüli-tüüpi traadita elektroonilise lairibaside teenuste ühtlustatud tehniliste tingimuste kohta, võttes arvesse, et vastavalt komisjoni rakendusotsusele (EL) 2015/750 (5) on sagedusala 1 452 – 1 492 MHz ühtlustatud tehniliste tingimuste kohaselt eraldatud kogu liidus selliste maapealsete süsteemide jaoks, millega on võimalik osutada elektroonilise side teenuseid.
            
         
               (6)
            
            
               Sagedusalade 1 427 – 1 452 MHz ja 1 492 – 1 517 MHz üleliiduline eraldamine ainult allalüliga-tüüpi traadita elektroonilise lairibaside teenuste jaoks peaks kaasa aitama raadiospektripoliitika programmi spektrieesmärgi saavutamisele, kuna sellega lisatakse spektrile 50 MHz. Ainult allalüli-tüüpi kasutamine on oluline, et lahendada andmeliikluse asümmeetriaga seotud probleeme, suurendades traadita lairiba süsteemide allalaadimissuutlikkust muu hulgas 5G-teenuste osutamiseks.
            
         
               (7)
            
            
               Kooskõlas CEPTi aruandes nr 65 esitatud soovitustega peaks liikmesriikidele jääma riigi tasandil teatav paindlikkus sagedusalade 1 427 – 1 452 MHz ja 1 492 – 1 517 MHz osade kasutamisel rahvusvaheliste sõjaliste kokkulepete (6) täitmiseks või selleks, et rahuldada piiratud aja jooksul konkreetseid riiklikke vajadusi seoses maapealse paikse traadita ühenduse teenuste käigushoidmisega. Sellega seoses on aruandes rõhutatud, et mobiil- ja paikse side toimimine ühes ja samas sagedusalas ei ole teostatav. Niisiis on kõnealuste sagedusalade riiklikul tasandil ümberjaotamine eesmärgiga teha need riigisisesest nõudlusest tulenevalt kättesaadavaks ainult allalüli-tüüpi traadita elektroonilise lairibaside teenuste jaoks keerukas protsess, milleks on vaja asjakohast ajakava.
            
         
               (8)
            
            
               Riigi tasandi paindlikkust kasutades peaksid liikmesriigid tegema ainult allalüli-tüüpi traadita elektroonilise lairibaside teenuste jaoks eelkõige kättesaadavaks üksteisega külgnevad spektriosad, sealhulgas sagedusala 1 452 – 1 492 MHz, et võimaldada suurema ribalaiusega kanaleid 5G-teenuste jaoks, mastaabisäästu varustuselt, kooseksisteerimist külgnevatel sagedusaladel olevate teenustega, samuti sageduste kooskõlastamist.
            
         
               (9)
            
            
               Ilma et see piiraks raadiospektrit käsitleva otsuse artikli 1 lõike 4 kohast liikmesriikide õigust korraldada spektrikasutust avaliku korra, julgeoleku ja riigikaitsega seotud eesmärkidel, peaksid liikmesriigid eraldama sagedusalad 1 427 – 1 452 MHz ja 1 492 – 1 517 MHz niipalju kui võimalik ainult allalüli-tüüpi traadita elektroonilise lairibaside teenuste jaoks.
            
         
               (10)
            
            
               Ainult allalüli-tüüpi traadita elektroonilise lairibaside teenuste osutamine sagedusala 1 427 – 1 517 MHz kogu ulatuses peaks põhinema järjekindlal ja ühtlustatud kanalijaotusel ning minimaalsetel, st kõige vähem piiravatel tehnilistel tingimustel, et edendada ühtset turgu, leevendada kahjulikke häireid ja tagada sagedusalade kooskõlastamine.
            
         
               (11)
            
            
               CEPTi aruandes nr 65 esitatud tehniliste tingimuste ja korraga nähakse samuti ette traadita lairiba teenuste ja külgnevatel sagedusaladel olevate teenuste kooseksisteerimine.
            
         
               (12)
            
            
               Eelkõige on selliste tehniliste tingimuste ja korraga nagu piirangud soovimatule kiirgusvõimsusele tagatud, et traadita lairiba kasutamisel sagedusalas 1 427 – 1 517 MHz on asjakohaselt kaitstud raadioastronoomia- ja passiivsed Maa-uuringute satelliitsideteenused sagedusalas 1 400 – 1 427 MHz ning liikuva kosmoseside teenused sagedusalas 1 518 – 1 559 MHz. Vaja on täiendavaid meetmeid riiklikul tasandil, et edendada kooseksisteerimist teenustega külgnevates sagedusalades (1 400 – 1 427 MHz ja 1 518 – 1 559 MHz), näiteks lennujaamade ja meresadamate ümbruses ning selliste maajaamade juures, mida kasutatakse satelliidi kaudu edastatavate otsingu- ja päästesignaalide vastuvõtmiseks. Lisaks sellele on vastavalt Euroopa Parlamendi ja nõukogu direktiivi 2014/53/EL (7) eesmärkidele ja nõuetele vaja parandada liikuvate maajaamade vastuvõtjate toimimist.
            
         
               (13)
            
            
               Kuna sagedusala 1 452 – 1 492 MHz mitmeid osi ei kasutata maapealsete ringhäälingusüsteemide jaoks, tuleks tühistada olemasolevad regulatiivsed piirangud selliste teenuste kooseksisteerimisele kõnealuses sagedusalas, et võimaldada ainult allalüli-tüüpi traadita elektroonilise lairibaside teenuste kasutuselevõtmist.
            
         
               (14)
            
            
               Selleks et tagada käesolevas otsuses sätestatud parameetrite rakendamine, mille eesmärk on laiendada ainult allalüli-tüüpi traadita elektroonilise lairibaside teenuseid sagedusalades 1 427 – 1 452 MHz ja 1 492 – 1 517, et vältida kahjulikke raadiohäireid ja suurendada spektrikasutuse tõhusust, võivad vajalikuks osutuda piiriülesed administratsioonidevahelised kokkulepped sagedusalade kooskõlastamise kohta. Piiriülesed kokkulepped sagedusalade kooskõlastamise kohta lennunduse telemeetriateenuste valdkonnas tuleks sõlmida asjaomaste CEPTi administratsioonide vahel kahe- või mitmepoolsetena.
            
         
               (15)
            
            
               Käesoleva otsusega ette nähtud meetmeid tuleks kohaldada liikmesriikides ja nende lõppeesmärk peaks olema sagedusala 1 427 – 1 517 MHz täielik või riikliku nõudluse puudumisel osaline kasutuselevõtt ainult allalüli-tüüpi traadita elektroonilise lairibaside teenuste osutamiseks, et aidata nii palju kui võimalik kaasa raadiospektripoliitika programmi spektrieesmärgi täitmisele.
            
         
               (16)
            
            
               Liikmesriigid peaksid esitama komisjonile käesoleva otsuse rakendamise ja sagedusala kasutamise kohta aruande, et oleks hõlbus hinnata otsuse mõju liidu tasandil ja vajaduse korral otsus õigel ajal läbi vaadata. Ennekõike tuleks kord iga kahe aasta tagant kontrollida põhjendusi riikliku paindlikkuse kasutamise kohta spektri kättesaadavaks tegemisel sagedusalas 1 427 – 1 452 MHz või 1 492 – 1 517 MHz. Lisaks sellele peaksid liikmesriigid esitama iga kahe aasta tagant aruande selliste riiklike meetmete kohta, millega edendatakse kooseksisteerimist raadioastronoomia- ja passiivsete Maa-uuringute satelliitsideteenustega sagedusalas 1 400 – 1 427 MHz ning liikuva kosmoseside teenustega sagedusalas 1 518 – 1 559 MHz.
            
         
               (17)
            
            
               Käesoleva otsusega ette nähtud meetmed on kooskõlas raadiospektrikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsust (EL) 2015/750 muudetakse järgmiselt.
   
               1)
            
            
               Pealkiri asendatakse järgmisega: „Komisjoni rakendusotsus (EL) 2015/750, 8. mai 2015, sagedusala 1 427 – 1 517 MHz ühtlustamise kohta maapealsete süsteemide jaoks, millega on võimalik pakkuda elektroonilise side teenuseid Euroopa Liidus“.
            
         
               2)
            
            
               Artikkel 1 asendatakse järgmisega:
               „Artikkel 1
               Käesoleva otsuse eesmärk on ühtlustada sagedusala 1 427 – 1 517 MHz kättesaadavuse ja tõhusa kasutamise tingimusi selliste maapealsete süsteemide jaoks, millega on võimalik osutada elektroonilise side teenuseid Euroopa Liidus.“
            
         
               3)
            
            
               Artikli 2 lõige 2 asendatakse järgmisega:
               „2.   Liikmesriigid eraldavad hiljemalt 1. oktoobril 2018 sagedusalad 1 427 – 1 452 MHz ja 1 492 – 1 517 MHz või nende osad elektroonilise traadita lairibaside teenuseid pakkuda võimaldavate maapealsete süsteemide jaoks vastavalt lisas esitatud parameetritele ja muudavad selle ainuõiguseta kättesaadavaks.“
            
         
               4)
            
            
               Artikli 2 lõige 3 asendatakse järgmisega:
               „3.   Kui liikmesriigid vastavalt lõikele 2 eraldavad ja muudavad kättesaadavaks ainult ühe osa sagedusalast 1 427 – 1 452 MHz või 1 492 – 1 517 MHz, siis:
               
                           a)
                        
                        
                           peavad nad tagama, et olemasolev kasutus piirataks rangelt vajalikuga, eesmärgiga teha kõnealused sagedusalad järk-järgult kättesaadavaks elektroonilise traadita lairibaside teenuseid pakkuda võimaldavate maapealsete süsteemide jaoks;
                        
                     
                           b)
                        
                        
                           peavad nad tagama, et peamiselt moodustaks kõnealune spektriosa sagedusalaga 1 452 – 1 492 MHz ühe järjestikuste sageduste ala;
                        
                     
                           c)
                        
                        
                           võivad nad kuni 1. jaanuarini 2023 ja kauem, kui vastavalt otsuse nr 243/2012/EL artiklitele 3 ja 6 on kindlaks on tehtud riiklik nõudlus traadita elektroonilise lairibaside teenuste järele, lubada kõnealuste sagedusalade osalist kasutamist olemasolevate maapealse paikse traadita ühenduse teenuste käigushoidmiseks või muud olemasolevat kasutust, mille puhul ei ole võimalik kõnealuste sagedusalade ühiskasutus elektroonilise traadita lairibaside teenustega.“
                        
                     
         
               5)
            
            
               Artiklisse 2 lisatakse lõige 4:
               „4.   Liikmesriigid tagavad, et käesolevas artiklis osutatud maapealsete süsteemide puhul on tagatud külgnevatel sagedusaladel olevate süsteemide asjakohane kaitse.“
            
         
               6)
            
            
               Artiklisse 2 lisatakse lõige 5:
               „5.   Liikmesriigid aitavad kaasa piiriüleste kooskõlastamiskokkulepete sõlmimisele, et võimaldada lõigetes 1, 2 ja 3 osutatud süsteemide toimimist, võttes arvesse olemasolevaid regulatiivseid menetlusi ja õigusi ning asjaomaseid rahvusvahelisi lepinguid.“
            
         
               7)
            
            
               Lisatakse artikkel 2a:
               „Artikkel 2a
               Liikmesriigid vaatavad artikli 2 kohaldamise kord iga kahe aasta tagant läbi, et tagada sagedusala 1 427 – 1 517 MHz maksimaalne kättesaadavus traadita elektroonilise lairibaside teenuste jaoks.“
            
         
               8)
            
            
               Artikkel 4 asendatakse järgmisega:
               „Artikkel 4
               Liikmesriigid jälgivad sagedusala 1 427 – 1 517 MHz kasutamist ja esitavad komisjoni taotlusel või omal algatusel komisjonile oma järeldused, et vajaduse korral oleks võimalik käesolev otsus õigel ajal läbi vaadata.“
            
         
               9)
            
            
               Lisatakse artikkel 4a:
               „Artikkel 4a
               Liikmesriigid esitavad komisjonile aruande käesoleva otsuse kohaldamise kohta, sealhulgas teabe sagedusalade 1 427 – 1 452 MHz ja 1 492 – 1 517 MHz kättesaadavuse ulatuse kohta, hiljemalt 1. novembriks 2018.“
            
         
               10)
            
            
               Rakendusotsuse (EL) 2015/750 lisa asendatakse käesoleva otsuse lisaga.
            
         Artikkel 2
   Käesolev otsus on adresseeritud liikmesriikidele.
   
      Brüssel, 26. aprill 2018
      
         
            Komisjoni nimel
         
         
            komisjoni liige
         
         Mariya GABRIEL
      
   
   
      (1)  EÜT L 108, 24.4.2002, lk 1.
   
      (2)  Euroopa Parlamendi ja nõukogu 14. märtsi 2012. aasta otsus nr 243/2012/EL, millega luuakse mitmeaastane raadiospektripoliitika programm (ELT L 81, 21.3.2012, lk 7).
   
      (3)  Dokument RSPG 13-521 rev1.
   
      (4)  CEPT aruanne nr 65, heaks kiidetud 17. novembril 2017, parandatud 2. märtsil 2018.
   
      (5)  Komisjoni 8. mai 2015. aasta rakendusotsus (EL) 2015/750 sagedusala 1 452 – 1 492 MHz ühtlustamise kohta maapealsete süsteemide jaoks, millega on võimalik pakkuda elektroonilisi sideteenuseid Euroopa Liidus (ELT L 119, 12.5.2015, lk 27).
   
      (6)  Kooskõlas NATO 2014. aasta raadiosageduste kasutamise tsiviil-sõjalise ühiskokkuleppega kasutatakse sagedusalasid 1 427 – 1 452 MHz ja 1 492 – 1 518 MHz sõjaliste maismaa- ja meresüsteemide jaoks. Kokkuleppe punkti 14 kohaselt „[…] Kui NATO ja NATO liikmesriigid on harmoneerinud raadiosagedusalad sõjalisel eesmärgil kasutamiseks, ei välista see tsiviilotstarbel kasutamist.“
   
      (7)  Euroopa Parlamendi ja nõukogu 16. aprilli 2014. aasta direktiiv 2014/53/EL raadioseadmete turul kättesaadavaks tegemist käsitlevate liikmesriikide õigusaktide ühtlustamise kohta ja millega tunnistatakse kehtetuks direktiiv 1999/5/EÜ (ELT L 153, 22.5.2014, lk 62).
   
      LISA
      „
            LISA
            
               ARTIKLI 2 LÕIKES 1 JA ARTIKLI 2 LÕIKES 2 OSUTATUD PARAMEETRID
            
            A.   ÜLDISED PARAMEETRID
            
                     
                        1.
                     
                     
                        Töörežiim sagedusalas 1 427 – 1 517 MHz on piiratud tugijaama (ainult allalüli-tüüpi) ülekandega.
                     
                  
                     
                        2.
                     
                     
                        Sagedusalas 1 427 – 1 517 MHz eraldatud sagedusplokid on 5 MHz kordsed. Eraldatud sagedusploki alumine sageduspiir võetakse võrdseks sagedusvahemiku alumise servaga 1 427 MHz või 5 MHz kordsega nimetatud servast.
                     
                  
                     
                        3.
                     
                     
                        Tugijaama ülekanne peab vastama käesolevas lisas esitatud tehnilistele tingimustele (sagedusploki servamaskid).
                     
                  B.   TUGIJAAMADE TEHNILISED TINGIMUSED – SAGEDUSPLOKI SERVAMASK
            Kasutatakse tugijaama tehnilist parameetrit servamask (Block Edge Mask, edaspidi „BEM“), millega tagatakse naabervõrkude operaatorite vaheliste kahe- või mitmepoolsete lepingute puudumise korral selliste võrkude kooseksisteerimine. Kui asjaomaste operaatorite või administratsioonide vahel lepitakse kokku vähem ranged tehnilised parameetrid, võib ka neid kasutada, kui kõnealused parameetrid vastavad tehnilistele tingimustele, mida kohaldatakse muude teenuste või rakenduste kaitseks, sealhulgas külgnevates sagedusalades või tulenevalt piiriülestest kohustustest.
            BEM on kiirgusmask, mis on ette antud sageduse funktsioonina ja on seotud sellise sagedusploki servaga, mille kohta operaatorile on antud kasutusõigused. See koosneb plokisisesest ja plokivälisest võimsuse piirnormist. Plokisisest võimsuse piirnormi kohaldatakse operaatorile eraldatud sagedusploki suhtes. Plokiväliseid võimsuse piirnorme kohaldatakse selle sagedusalas 1 427 – 1 517 MHz traadita lairiba elektroonilise side teenuste jaoks kasutatava spektriosa suhtes, mis jääb operaatorile eraldatud sagedusplokist väljapoole. Need on esitatud tabelis 2. Sagedusalaväliseid võimsuse piirnorme kohaldatakse sagedusala 1 427 – 1 517 MHz selle spektriosa suhtes, mida kasutatakse riiklikul tasandil traadita lairiba elektroonilise side teenuste jaoks.
            Lisaks on sagedusalas 1 427 – 1 517 MHz olevate traadita lairiba elektroonilise side teenuste puhul kindlaks määratud kooseksisteerimise võimsuse piirnormid, et tagada kõnealuste teenuste ja muude raadioteenuste või -rakenduste ühilduvus, sealhulgas juhul, kui osa sagedusaladest 1 427 – 1 452 MHz ja 1 492 – 1 517 MHz ei ole eraldatud kõnealustele teenustele. Kooseksisteerimise võimsuse piirnormid seoses teenuste või rakendustega külgnevates sagedusalades (st väljaspool traadita lairiba elektroonilise side teenuste jaoks kasutatavat spektriosa) on esitatud tabelites 3, 4 ja 5 ning need võimaldavad samuti riigi tasandi paindlikkust spektri eraldamisel traadita lairiba elektroonilise side teenuste jaoks sagedusalas 1 427 – 1 517 MHz käesoleva otsuse kohaselt.
            Riiklikul tasandil võib kohaldada täiendavaid tehnilisi ja protseduurilisi meetmeid, (1) et tagada kooseksisteerimine külgnevates sagedusalades olevate teenuste ja rakendustega.
            
               Plokisisesed nõuded
            
            Tugijaama plokisisese ekvivalentse isotroopse kiirgusvõimsuse (edaspidi „EIRP“) piirnormid ei ole kohustuslikud, välja arvatud sagedusploki 1 512 – 1 517 MHz puhul, mille suhtes kehtiv kõnealune piirnorm on esitatud tabelis 1. Liikmesriigid võivad sagedusplokist 1 512 – 1 517 erinevate sagedusplokkide puhul kehtestada EIRP piirnormi, mis ei ületa 68 dBm/5 MHz ja mida võib suurendada erijuhtudel, nt sagedusalas 1 427 – 1 512 MHz oleva spektri ja madalama sagedusala spektri kooskasutuseks.
            
               Tabel 1
            
            
               Maksimaalne plokisisene EIRP kärje
                (2)
               kohta sagedusalas 1 512  –1 517  MHz töötavate traadita lairiba elektroonilise side teenuste tugijaamade puhul
            
            
                        Sagedusplokk
                     
                     
                        Maksimaalne plokisisene EIRP
                     
                     
                        Ribalaius mõõtmisel
                     
                  
                        1 512  – 1 517  MHz
                     
                     
                        58 dBm
                     
                     
                        5 MHz
                     
                  
               Tabeli 1 selgitus
            
            Nende nõuete eesmärk on tagada sagedusplokis 1 512 –1 517 MHz toimivate traadita lairiba elektroonilise side teenuste ja sagedusalas 1 518 – 1 525 MHz toimivate liikuva kosmoseside teenuste ühilduvus.
            
               Plokivälised nõuded
            
            
               Tabel 2
            
            
               Tugijaama BEM plokivälise EIRP piirnormid antenni kohta sagedusalas 1 427  – 1 517  MHz
            
            
                        Plokivälise kiirguse sagedusvahemik
                     
                     
                        Suurim keskmine plokiväline EIRP
                     
                     
                        Ribalaius mõõtmisel
                     
                  
                        – 10 kuni – 5 MHz alumisest ploki servast
                     
                     
                        11 dBm
                     
                     
                        5 MHz
                     
                  
                        – 5 kuni 0 MHz alumisest ploki servast
                     
                     
                        16,3 dBm
                     
                     
                        5 MHz
                     
                  
                        0 kuni + 5 MHz ülemisest ploki servast
                     
                     
                        16,3 dBm
                     
                     
                        5 MHz
                     
                  
                        + 5 kuni + 10 MHz ülemisest ploki servast
                     
                     
                        11 dBm
                     
                     
                        5 MHz
                     
                  
                        Sagedusalas 1 427  – 1 517  MHz olevad sagedused, mis asuvad kaugemal kui 10 MHz alumisest või ülemisest ploki servast
                     
                     
                        9 dBm
                     
                     
                        5 MHz
                     
                  
               Külgnevate sagedusalade kooseksisteerimise nõuded
            
            
               Tabel 3
            
            
               Tugijaamade soovimatu kiirguse võimsuse piirnormid sagedusalas 1 400  – 1 427  MHz selliste tugijaamade puhul, mis toimivad sagedusalas 1 427  – 1 452  MHz
            
            
                        Sagedusalavälise kiirguse sagedusvahemik
                     
                     
                        Maksimaalne soovimatu kiirguse võimsuse tase (3)
                        
                     
                     
                        Ribalaius mõõtmisel
                     
                  
                        1 400  – 1 427  MHz
                     
                     
                        – 72 dBW
                     
                     
                        27 MHz
                     
                  
               Tabeli 3 selgitus
            
            Selle nõude eesmärk on kaitsta raadioastronoomia- ja passiivseid Maa-uuringute satelliitsideteenused passiivses sagedusalas 1 400 – 1 427 MHz selliste traadita lairiba elektroonilise side teenuste eest, mis toimivad sagedusalas 1 427 – 1 452 MHz, sealhulgas juhul, kui traadita lairiba elektroonilise side teenustele on eraldatud ainult osa kõnealusest sagedusalast. Selleks et parandada raadioastronoomiliste vaatluste kaitset traadita lairiba elektroonilise side teenuste eest passiivses sagedusalas 1 400 – 1 427 MHz, võib vaja olla täiendavaid riiklikke meetmeid.
            
               Tabel 4
            
            
               Sagedusalavälise EIRP piirnormid kärje
                (4)
               kohta sagedusalas 1 518  – 1 559  MHz selliste tugijaamade puhul, mis toimivad sagedusalas 1 492  – 1 517  MHz
            
            
                        Sagedusalavälise kiirguse sagedusvahemik
                     
                     
                        Suurim sagedusalaväline EIRP
                     
                     
                        Ribalaius mõõtmisel
                     
                  
                        1 518  – 1 520  MHz
                     
                     
                        – 0,8 dBm
                     
                     
                        1 MHz
                     
                  
                        1 520  – 1 559  MHz
                     
                     
                        – 30 dBm
                     
                     
                        1 MHz
                     
                  
               Tabeli 4 selgitus
            
            Selle nõude eesmärk on tagada asjakohane kaitse sagedusalas 1 518 –1 559 MHz toimivatele liikuva kosmoseside teenustele (eriti meresadamates, lennujaamades ning liikuva kosmoseside teenuste otsingu ja pääste maajaamade juures) sagedusalas 1 492 – 1 517 MHz toimivate traadita lairiba elektroonilise side teenuste eest, sealhulgas juhul, kui traadita lairiba elektroonilise side teenustele on eraldatud ainult osa kõnealusest sagedusalast. Selleks et parandada liikuva kosmoseside teenuste kaitset sagedusalas 1 518 – 1 559 MHz, võib vaja olla täiendavaid riiklikke meetmeid.
            
               Tabel 5
            
            
               Piirangud sagedusalavälisele EIRP-le kärje kohta sageduste puhul alla 1 452  MHz või üle 1 492  MHz tugijaamade puhul, mis toimivad sagedusalas 1 452  – 1 492  MHz
            
            
                        Sagedusalavälise kiirguse sagedusvahemik
                     
                     
                        Suurim keskmine sagedusalaväline EIRP
                     
                     
                        Ribalaius mõõtmisel
                     
                  
                        Alla 1 449  MHz
                     
                     
                        – 20 dBm
                     
                     
                        1 MHz
                     
                  
                        1 449  – 1 452  MHz
                     
                     
                        14 dBm
                     
                     
                        3 MHz
                     
                  
                        1 492  – 1 495  MHz
                     
                     
                        14 dBm
                     
                     
                        3 MHz
                     
                  
                        Üle 1 495  MHz
                     
                     
                        – 20 dBm
                     
                     
                        1 MHz
                     
                  
               Tabeli 5 selgitus
            
            Neid nõudeid kohaldatakse juhul, kui traadita lairiba elektroonilise side teenuseid ei ole kasutusele võetud sagedusalades alla 1 452 MHz või üle 1 492 MHz. Nende eesmärk on tagada sagedusalas 1 452 – 1 492 MHz pakutavate traadita lairiba elektroonilise side teenuste ühilduvus kooskõlastatud püsilinkide, mobiilsideteenuste ja maapealsete jaamadega piiratud lennunduse telemeetria teenustega, mis toimivad külgnevates sagedusalades alla 1 452 MHz või üle 1 492 MHz.
            Kui traadita lairiba elektroonilise side teenused võetakse kasutusele vahetult allapoole 1 452 MHz jäävates plokkides, ei kohaldata tabelis 5 toodud piiranguid sageduste suhtes alla 1 452 MHz. Kui traadita lairiba elektroonilise side teenused võetakse kasutusele vahetult ülespoole 1 492 MHz jäävates plokkides, ei kohaldata tabelis 5 toodud piiranguid sageduste suhtes üle 1 492 MHz. See ei piira tabelites 3 ja 4 sätestatud sagedusalaväliste nõuete ja tabelis 2 sätestatud plokiväliste nõuete kohaldamist.
         “
      
         (1)  Näiteks üks või mitu järgmist meedet: sageduste planeerimise koordineerimine, kohapealne koordineerimine, rangemad tugijaama sagedusalasisese võimsuse piirnormid, rangemad tugijaama sagedusalavälise tegeliku isotroopse kiirgusvõimsuse piirnormid, kui on esitatud tabelis 5.
      
         (2)  Kohas, kus on tegemist mitme sektoriga, vastab kärje kohta antud väärtus ühe sektori väärtusele.
      
         (3)  Soovimatu kiirguse võimsuse piirnorm tähendab siin antennipordi kohta mõõdetud kiirguse taset.
      
         (4)  Kohas, kus on tegemist mitme sektoriga, vastab kärje kohta antud väärtus ühe sektori väärtusele.